Smernica Rady
zo 7. júna 1988,
ktorým sa mení a dopĺňa smernica 75/106/EHS o aproximácii právnych predpisov členských štátov týkajúcich sa plnenia určitých kvapalín do hotových obalov podľa objemu
(88/316/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 100A,
so zreteľom na návrh Komisie,
v spolupráci s Európskym parlamentom [1],
so zreteľom na stanovisko Hospodárskeho a sociálneho výboru [2],
keďže od prijatia smernice 75/106/EHS [3], naposledy zmenenej a doplnenej smernicou 85/10/EHS [4], sa ukázala ako nevyhnutná celková harmonizácia nominálnych množstiev pre určité výrobky, ktoré sú uvádzané v tejto smernici;
keďže smernica 75/106/EHS neobsahuje žiadne ustanovenia o nádobách alebo ich používaní; keďže problematika týkajúca sa recyklovania nádob na kvapaliny pre ľudskú spotrebu je upravená v smernici 85/339/EHS [5]; keďže je preto nevyhnutné zrušiť 5 ods. 4 smernice 75/106/EHS;
keďže je vhodné, všade tam kde je to možné, zabezpečiť celkové zosúladenie rozsahu výrobkov v hotovom balení, aby sa zaviedlo transparentné obchodovanie s týmito výrobkami,
PRIJALA TÚTO SMERNICU:
Článok 1
Článok 5 smernice 75/106/EHS sa mení a dopĺňa takto:
1. Na konci odseku 2 sa pridáva nasledovné: "… a v prípade objemu 0,375 litra a 0,75 litra pre výrobky, ktoré sú uvedené v prílohe III číslo 4, až do 31. decembra 1991."
2. Odsek 3 písm. b) sa nahrádza nasledujúcim textom:
"b) Hotové balenia obsahujúce výrobky, ktoré sú uvedené v prílohe III, číslo 1 písm. a) a b), môžu byť uvedené na trh po 31. decembri 1988 iba vtedy, ak majú nominálne objemy uvedené v stĺpci I tejto prílohy.
Balenia obsahujúce výrobky, ktoré sú uvedené v prílohe III číslo 2 písm. a) môžu byť uvádzané na trh po 31. decembri 1990 iba vtedy, ak majú nominálne objemy uvedené v stĺpci I tejto prílohy. Také hotové balenia, ktoré sú uvedené v prílohe III číslo 4, môžu byť uvádzané na trh po 31. decembri 1991 iba vtedy, ak majú nominálne objemy stanovené v stĺpci I."
3. Ako odsek 3 písm. d) sa pridáva nasledovné:
"d) Bez dopadu na pododsek b), výrobky uvedené v prílohe III, číslo 4, ktoré majú objem 0,075 litrov, môžu byť uvádzané na trh v Írsku a v Spojenom kráľovstve."
4. Odsek 4 sa ruší.
Článok 2
1. Do stĺpca I prílohy III k smernici 75/106/EHS sa pridávajú tieto objemy:
- pod číslom 1 písm. d): "3 - 5",
- pod číslom 2 písm.a): "4,5 - 6 - 9",
- pod číslom 4: "0,35 - 0,70 - 1, 125(*) - 4,5 - 5(*) - 10(*)."
Na koniec prílohy III sa pridáva nasledujúca poznámka pod čiarou:
"(*) Objemy určené výhradne pre obchodné použitie."
2. V stĺpci II prílohy III k smernici 75/106/EHS objemy "0,35" a "0,70" sa rušia pre výrobky špecifikované v čísle 4.
Článok 3
K článku 1 smernice 75/106/EHS sa pridáva tento pododsek:
"Hotové balenia obsahujúce výrobky uvedené v čísle 2 písm. a) a 4 prílohy III, ktoré sú určené buď pre zásobovanie lietadiel, lodí alebo vlakov alebo pre predaj v bezcolných obchodoch, sa vylučujú z rozsahu pôsobnosti tejto smernice."
Článok 4
Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou, najneskôr do 30. júna 1988. Ihneď o tom informujú Komisiu.
V Luxemburgu 7. júna 1988